ജയിലില് നിന്ന് വീട്ടു തടങ്കലിലേക്ക് പ്രതിഷേധങ്ങള്ക്കൊടുവിലുള്ള ഗര്ഭിണിയായ ഫലസ്തീന് യുവതിയുടെ തടവുമാറ്റം കടുത്ത വ്യവസ്ഥകളില് ടെല് അവീവ്: ഒമ്ബത് മാസം ഗര്ഭിണിയായ ഫലസ്തീന് യുവതിയെ വീട്ടുതടങ്കലിലേക്ക് മാറ്റി ഇസ്റാഈല്. മനുഷ്യവകാശപ്രവര്ത്തകരില് നിന്നും അന്താരാഷ്ട്ര സമൂഹത്തില് നിന്നും സമ്മര്ദവും പ്രതിഷേധവും ശക്തമായതിനെ തുടര്ന്നാണ് തീരുമാനം. അന്ഹാര് അല്ദീക് എന്ന 25കാരിയെയാണ് ജയിലില് നിന്നും വീട്ടുതടങ്കലിലേക്ക് മാറ്റുന്നത്. കടുത്ത വ്യവസ്ഥകളിന്മേലാണ് അന്ഹാറിനെ വീട്ടുതടങ്കലിലേക്ക് മാറ്റിയത്. 12,500 ഡോളറാണ് ജാമ്യത്തുകയായി കെട്ടിവെക്കാന് ആവശ്യപ്പെട്ടിരിക്കുന്നത്. വീട്ടുതടങ്കലിനെയും ജാമ്യവ്യവസ്ഥയെയും കുറിച്ചുള്ള കൂടുതല് വിവരങ്ങള് പുറത്തുവന്നിട്ടില്ല. മാര്ച്ച് എട്ടിനാണ് കുഫ്റ് നിമ എന്ന തന്റെ ഗ്രാമത്തില് നിന്നും അന്ഹാറിനെ ഇസ്റാഈല് സേന അറസ്റ്റ് ചെയ്തത്. സേനാംഗങ്ങളെ കുത്തിക്കൊല്ലാന് ശ്രമിച്ചുവെന്നായിരുന്നു അന്ഹാറിനെതിരെ ചുമത്തിയ കുറ്റം. അന്ഹാറിനെ വിട്ടയക്കണമെന്നാവശ്യപ്പെട്ട് പലതവണ കുടുംബം സമീപിച്ചിരുന്നെങ്കിലും ജാമ്യാപേക്ഷ പരിഗണിക്കാന് കോടതി തയ്യാറായിരുന്നില്ല. ജയിലില് നിന്നും അന്ഹാറെഴുതിയ കത്ത് കഴിഞ്ഞ ദിവസങ്ങളില് പുറത്തുവരികയും വലിയ ചര്ച്ചകള്ക്ക് വഴിവെക്കുകയും ചെയ്തിരുന്നു. സഹതടവുകാരിയായ മറ്റൊരു ഫലസ്തീന് പൗര ജയിലില് നിന്നുമിറങ്ങിയ സമയത്ത് അന്ഹാര് ഇവരുടെ കയ്യില് രഹസ്യമായി കത്ത് നല്കുകയായിരുന്നു. തടവറക്കുള്ളില് വെച്ച് പ്രസവിക്കേണ്ടി വന്നാല് താനും കുഞ്ഞും നേരിടാന് പോകുന്ന ദുരിതങ്ങളെ കുറിച്ചുള്ള ഭയവും ആശങ്കയുമായിരുന്നു അന്ഹാര് കത്തിലൂടെ പങ്കുവെച്ചിരുന്നത്. ജൂലിയ എന്ന ഒന്നര വയസുകാരിയായ മറ്റൊരു മകളും അന്ഹാറിനുണ്ട്. അന്ഹാറിന്റെ മാതാവ് ആയിഷയായിരുന്നു ഈ കുഞ്ഞിനെ നോക്കിയിരുന്നത്. അറസ്റ്റ് ചെയ്ത് ഒരു മാസത്തോളം അന്ഹാറിനെ ഏകാന്ത തടവിലിട്ടുവെന്നും പിന്നീടാണ് വനിതകളുടെ ജയിലിലേക്ക് മാറ്റിയതെന്നും ആയിശ പറഞ്ഞിരുന്നു. നിലവില് കടുത്ത ശാരീരിക വേദനകളിലൂടെയും മാനസിക സമ്മര്ദത്തിലൂടെയുമാണ് മകള് കടന്നുപോകുന്നതെന്നും അവര് അന്ന് പറഞ്ഞിരുന്നു. അറസ്റ്റ് നടന്നതിന് ശേഷം ഒരു തവണ മാത്രമാണ് അന്ഹാറിന് ഭര്ത്താവിനെ കാണാന് സാധിച്ചിരുന്നത്. തടവില് കഴിഞ്ഞ ആറ് മാസങ്ങളില് മറ്റാരെയും കാണാനോ ഫോണില് സംസാരിക്കാനോ ഇസ്റാഈല് സേന അനുവദിച്ചിരുന്നില്ല. ജയിലില് വെച്ച് ജനിക്കുന്ന കുഞ്ഞുങ്ങളെ രണ്ട് വര്ഷത്തോളം അമ്മമാരോടൊപ്പം നില്ക്കാന് ഇസ്രഈല് കോടതി അനുവദിക്കാറുണ്ട്. എന്നാല് നവജാതശിശുക്കള്ക്ക് പറ്റിയ സ്ഥലമല്ല ജയിലെന്നും ഇത് കുഞ്ഞിന്റെ ആരോഗ്യത്തിന് തന്നെ ഗുരുതര ഭീഷണിയാകാമെന്നുമാണ് ഇസ്റാഈല് ജഡ്ജിയായ സിവന് ഒമര് വിധിപ്രസ്താവത്തില് പറഞ്ഞത്.